Kolme kadettia on loukkaantunut lauantaina Sarriojärvellä Kemijärvellä tapahtuneessa räjähdysturmassa.

Onnettomuus tapahtui Jääkäriprikaatin ampumaharjoitukseen liittyvien valmisteluiden yhteydessä Sarriojärvellä noin kello 13.30. Harjoituksen on määrä alkaa ensi viikolla.

Maavoimien mukaan onnettomuus sattui, kun kadetti poimi maastossa olleen räjähtämättömän viuhkamiinan vetosytyttimen. Vetosytytin räjähti kadetin kädessä. Hän sai toiseen käteen vakavia vammoja.

– Peukalo ja etusormi menivät poikki, harjoituksen johtaja, everstiluutnantti Reima Vanhanen kertoo Ilta-Sanomille.

Vammoja käsiinsä saanut kadetti sai välitöntä ensiapua maastossa ja hänet on toimitettu sairaalahoitoon. Paikalla oli tapahtumahetkellä lisäksi kolme muuta kadettia, joista kaksi sai räjähdyksestä pintanaarmuja.

– Yhdellä oli pintanaarmuja korvassa, kädessä ja reidessä. Toisella oli puolestaan ristiselässä ja reidessä naarmuja. Eli he ovat sillä lailla erillään kävelleet, että eri (ruumiin)osiin osui, Vanhanen selvittää.

Yksi selvisi ilman näkyviä vammoja, mutta kaikilla neljällä miehellä epäillään kuulovaurioita. Vanhasen mukaan kaikki miehet kuuluvat kadettikurssiin, joka valmistuu syksyllä.

Everstiluutnantti Reima Vanhanen luonnehtii onnettomuutta harmilliseksi.

Puolustusvoimilla on käytössä mm. tällaisia Suomessa valmistettuja Viuhkapanos VP 2010 -räjähteitä.­

– (Kadetit) olivat itse harmissaan, kun varomääräyspuhuttelu oli ollut 2-3 tuntia aikaisemmin, kun tänne tultiin. Siinä oli mainittu, että maastosta ei saa tietystikään mitään ottaa tai mihinkään ei saa koskea, koska se voi olla vaarallista. Kuitenkin näin pääsi käymään, niin harmissaan he olivat.

Vanhanen arvelee, että maastosta löytynyt viuhkamiina on jäänyt sinne viime talvelta.

– Katsoimme sitä paikkaa ja se on normaali paikka, jossa me tämmöisellä viuhkapanoksella ammutaan. Viime talvena olemme viimeksi ampuneet ja jostain syystä siellä maassa se on ollut.

– Sehän on vähän niin kuin tietokoneen muistitikun näköinen mustakuorinen esine. Se herättää helposti mielenkiintoa. Mutta periaatteessa valmistumaisillaan olevan miehen pitäisi kyllä tunnistaa (se). Jostain kumman syystä hän on sitä mennyt kuitenkin sormeilemaan, Vanhanen toteaa.

Tapahtumassa osallisena olleiden kadettien omaiset ovat saaneet tiedon tapahtuneesta. Kolme neljästä osallisesta kadetista on yhä tapahtumapaikan läheisyydessä, ja heidän kanssa käydään tapahtumienkulkua lävitse.

Jääkäriprikaati tutkii tapahtunutta.

Sarriojärven leirialue sijaitsee puolustusvoimien Rovajärven ampuma-alueella Lapissa.